Virallinen lehti nro C 325 , 12/11/1999 s. 0061



KIRJALLINEN KYSYMYS P-0048/99 esittäjä(t): Antonio Tajani (PPE) komissiolle (15. tammikuuta 1999) Aihe: Yhteisön aloitteet Italian pienrikollisuuden torjumiseksi Mitä komissio aikoo tehdä torjuakseen Euroopan suurkaupunkien pienrikollisuuden huolestuttavan kasvun, mikä käy ilmi esimerkiksi Milanossa ja Roomassa tehtyjen väkivaltarikosten ja murhien lisääntymisestä? Mitä toimia komissio suosittaa hallituksille, jotta kyettäisiin katkaisemaan yhteydet yhteisön ulkopuolisiin, esimerkiksi venäläisiin, albanialaisiin ja kiinalaisiin rikollisjärjestöihin? Onko komissio tietoinen, että Pariisi on kiinalaisen mafian keskus, jota johtaa arvoituksellinen hra Feng, joka johtaa vastaavaa toimintaa myös Italiassa? Mikä on komission näkemys siitä, kuinka Italian hallitus on soveltanut Schengenin sopimusta? Aikooko komissio panna alulle uusia aloitteita laittoman maahanmuuton torjumiseksi Euroopassa, ja pyrkiikö se erityisesti estämään, että rikollisten määrä yhteisön ulkopuolisista maista saapuvien henkilöiden keskuudessa kasvaa? Komission jäsenen Anita Gradininkomission puolesta antama vastaus (18. maaliskuuta 1999) Komissio on huolestuneena pannut merkille pienrikollisuuden viimeaikaisen kasvun muun muassa niissä kaupungeissa, joihin arvoisa parlamentin jäsen viittaa. Komissio muistuttaa kuitenkin, että perustamissopimusten voimassa olevien määräysten mukaisesti näiden ilmiöiden torjuminen kuuluu ensisijaisesti paikallisille ja kansallisille viranomaisille. Oikeus- ja sisäasioihin liittyvien ohjelmien osana ja tukeakseen neuvoston 21. joulukuuta 1998 hyväksymää päätöslauselmaa(1) rikollisuuden ehkäisemiseen tähtäävän kokonaisvaltaisen strategian laatimisesta komissio on kuitenkin halukas tukemaan kaikkia aloitteita tällaisen rikollisuuden vähentämiseksi erityisesti edistämällä monialaisen lähestymistavan avulla rikollisuuden ehkäisemiseen liittyvien kokemusten ja hyvien toimintatapojen vaihtoa jäsenvaltioiden kesken. Tämä tuki täydentäisi pyrkimyksiä parantaa Euroopan poliisiviranomaisten yhteistyötä rikollisuuden ehkäisemiseksi. Komissio on lisäksi katsonut tarpeelliseksi lisätä kaupunkien turvallisuutta koskevan ulottuvuuden kaupunkien kestävästä kehitystä annettuun tiedonantoon ja siihen kuuluvaan toimintasuunnitelmaan, jotka se hyväksyi marraskuussa 1998 ja joista keskustellaan parhaillaan neuvostossa, Euroopan parlamentissa ja alueiden komiteassa(2). Tämän 24-kohtaisen toimintasuunnitelman 21 kohdassa pyritään lisäämään kaupunkien turvallisuutta ennaltaehkäisevien toimenpiteiden avulla. Ne jäsenvaltiot, jotka toteuttavat toimia kaupunkitasolla, voivat saada rakennerahastojen rahoitusta. Komissio on jo aiemmin kannustanut toimenpiteitä, joiden tavoitteena on lisätä turvallisuutta tietyillä alueilla. Euroopan aluekehitysrahaston (EAKR) avulla komissio on rahoittanut Italian viranomaisten sisäasiainministeriön toimeksiannosta esittämää toimenpideohjelmaa Mezzogiornon alueen turvallisuuden parantamiseksi. Tämän hankkeen sisältämiin erityistoimiin kuuluvat muun muassa tietokonelaitteistojen hankkiminen sekä poliisiyksiköiden välisten yhteyksien ja tiedustelutoimien parantaminen alueen valvonnan tehostamiseksi. Hanke liittyy muihin Italian viranomaisten erityisesti Interreg II -ohjelman yhteydessä toteuttamiin aloitteisiin. Tällä aloitteella pannaan lisäksi täytäntöön Amsterdamissa vuoden 1997 kesäkuussa kokoontuneen Eurooppa-neuvoston hyväksymän, järjestäytyneen rikollisuuden vastaisen toimintaohjelman(3) suositus nro 9. Vuoden 1997 toimintasuunnitelma järjestäytyneen rikollisuuden ehkäisemiseksi sekä Eurooppa-neuvoston Cardiffissa ja Wienissä hyväksymät kertomukset osoittavat, kuinka toimivallan eri tasot (jäsenvaltiot, komissio, Europol) tekevät yhteistyötä kansainvälisen järjestäytyneen rikollisuuden torjumiseksi. Komissio tukee erityisesti Oisin - ja Falcone -ohjelmiensa avulla poliisi-, tulli- ja oikeusviranomaisten pyrkimyksiä jarruttaa järjestäytyneiden rikollisjoukkojen toimintaa. Kysyjän esittämä kolmas kysymys ei kuulu komission toimivaltaan, joten sillä ei ole asiaan liittyviä tietoja. Komissio haluaa muistuttaa, että tällä hetkellä sillä ei ole toimivaltaa siihen nähden, kuinka jäsenvaltiot soveltavat Schengenin sopimusta. Schengenin säännöstö liitetään unionin institutionaaliseen kehykseen Amsterdamin sopimuksen tullessa voimaan. Amsterdamin sopimuksessa määrätään, että maahanmuuttoon, laiton maahantulo mukaan luettuna, liittyvät kysymykset kuuluvat yhteisön toimivaltaan. Neuvoston on päätettävä laittomaan maahantuloon ja laittomaan maassa oleskeluun liittyvistä toimenpiteistä viiden vuoden sisällä sopimuksen voimaantulosta. Komissio aikoo osallistua aktiivisesti Amsterdamin sopimuksen täytäntöönpanoon yleisellä tasolla ja myös tällä alalla, mutta se haluaa korostaa, että tässä yhteydessä on syytä välttää laittoman maahantulon ja rikollisuuden rinnastamista toisiinsa. (1) EYVL C 408, 29.12.1998. (2) KOM(98) 605. (3) EYVL C 251, 15.8.1997.